【明報專訊】政府內部有特首政策組，被視為特首專用智庫。政府新聞網噚日介紹政策組嘅工作，由政策組組長黃元山介紹制訂《施政報告》過程，仲有特首政策組專家組成員黃玉山及周文港粉墨登場，講吓對香港建設成為國際專上教育樞紐嘅建議。
黃元山話，喺特首帶領、政策組協調下製作施政報告，而特首政策組專家組亦發揮重要嘅政策調研和制訂功能，包括提出建設香港成為國際專上教育樞紐。
今年3月21日，香港都會大學獲教育局批准正式成為本港首間應用科學大學。身兼專家組成員嘅都大榮休校長黃玉山話，做校長期間已有成立應用科學大學嘅想法，所以當時設計嘅課程無物理系、化學系、生物系等傳統學系，反而設立咗電子科技和檢測認證等。佢舉例指德國有300多所大學，當中約200所為應用型大學，訓練學生將來直接投入工業生產或其他行業生產，培養工匠精神。黃玉山話香港除咗高層嘅科學家，亦需要好多中層嘅技術人員和技術專才。